**OTVORENI AKCIJSKI INVESTICIONI FOND ADRIATIC BALANCED**

***NAPOMENE***

***uz finansijske izvještaje OAIF-a Adriatic Balanced***

***za period od 01.01.-30.09.2022. godine***

Banja Luka, oktobar 2022. godine

# OSNOVNI PODACI

Rješenjem Komisije za hartije od vrijednosti Republike Srpske Broj: 01-UP-51-104-4/18 odobreno je djelimično preoblikovanje AZIF-a u preoblikovanju „Polara Invest Fond“ a.d. Banja Luka. Datim rješenjem Društvu je odobreno izdvajanje dijela imovine radi osnivanja Otvorenog akcijskog investicionog fonda Adriatic Balanced u skladu sa Odlukom o djelimičnim preoblikovanju AZIF-a u preoblikovanju „Polara Invest Fond“ a.d. Banja Luka (prečišćen tekst) broj SK 149/17 od 30.11.2017. godine, te smanjenje osnovnog kapitala AZIF-a u preoblikovanju „Polara Invest Fond“ a.d. Banja Luka izdvajanjem imovine za osnivanje otvorenog investicionog fonda i iznos pripadajućih gubitaka vezanih za odvojenu imovinu.

Dana 26.05.2018. godine Centralni registar hartija od vrijednosti izvršio je registraciju hartija od vrijednosti rješenjem broj 01-6575/18, prva emisija-osnivanje otvorenog investicionog fonda. Udjeli su registrovani kod Komisije za hartije od vrijednosti Republike Srpske pod identifikacionim brojem JP-M-7.

Nakon upisa prve emisije,udjeli fonda nose oznaku ADBP-U-A, a od 14.06.2018. godine kotiraju na Banjalučkoj berzi a.d.

Prospektom Fonda definisano je: „Društvo za upravljanje će u prve dvije godine nakon osnivanja Fonda otkup i prodaju udjela vršiti jednom godišnje. U prvoj godini prijem zahtjeva za otkup (i prodaju) udjela će se završiti u roku od 12 mjeseci od dana registracije udjela u Centralnom registru hartija od vrijednosti a u drugoj godini prijem zahtjeva za otkup (i prodaju) udjela će se završiti u roku od 18 mjeseci od dana registracije udjela u Centralnom registru hartija od vrijednosti.“

Nakon provedene procedure, Centralni registar je smanjio broj udjela, a nakon podnošenja Zahtjeva za isključenje udjela, udjeli OAIF Adriatic Balanced od 18.06.2020. godine ne kotiraju na Banjalučkoj berzi, te se otkup udjela vrši svaki dan.

Poslove Depozitara obavlja Centralni registar hartija od vrijednosti Banja Luka (u daljem tekstu Depozitar) na osnovu Zakona, Pravilnika i Ugovora o obavljanju poslova depozitara.

**2. OSNOVE ZA SASTAVLJANJE I PREZENTACIJU FINANSIJSKIH IZVJEŠTAJA**

**2.1. Osnove za prezentaciju**

Finansijski izvještaji su sastavljeni za period koji se završava na dan 30.09.2022. godine i izraženi su u konvertibilnim markama (KM).

U skladu sa Zakonom o računovodstvu i reviziji RS, finansijski izvještaji i evidentiranje poslovnih promjena fonda su sastavljeni u skladu sa Međunarodnim računovodstvenim standardima (MRS) i Međunarodnim standardima finansijskog izvještavanja (MSFI) koji su u primjeni u Republici Srpskoj uz primjenu propisa koji uređuju tržište kapitala u Republici Srpskoj.

Finansijski izvještaji Fonda su prikazani u formatu koji je propisan Pravilnikom o sadržini i formi finansijskih izvještaja za investicione fondove (Službeni glasnik RS 63/16 i 115/17) i uključuju sljedeće izvještaje:

1) Bilans stanja investicionog fonda - Izvještaj o finansijskom položaju,

2) Bilans uspjeha investicionog fonda - Izvještaj o ukupnom rezultatu u periodu,

3) Izvještaj o promjenama neto imovine investicionog fonda,

4) Bilans tokova gotovine investicionog fonda - Izvještaj o tokovima gotovine,

5) Izvještaj o finansijskim pokazatelјima po udjelu ili akciji investicionog fonda,

6) Izvještaj o strukturi ulaganja investicionog fonda,

7) Izvještaj o strukturi imovine investicionog fonda po vrstama imovine,

8) Struktura obaveza investicionog fonda po vrstama instrumenata,

9) Izvještaj o realizovanim dobicima (gubicima) investicionog fonda,

10) Izvještaj o nerealizovanim dobicima (gubicima) investicionog fonda i

11) Izvještaj o transakcijama sa povezanim licima.

S obzirom na specifičnost poslovanja investicionih fondova, pri izradi finansijskih izvještaja, pored opštih zakona koji regulišu pitanje računovodstva, primijenjeni su sljedeći zakoni i podzakonski akti:

• Zakon o investicionim fondovima

• Zakon o tržištu hartija od vrijednosti

• Zakon o privrednim društvima

• Pravilnik o utvrđivanju vrijednosti imovine investicionog fonda i obračunu neto vrijednosti imovine po udjelu ili po akciji investicionog fonda

• Pravilnik o obavljanju poslova banke depozitara investicionih fondova

• Pravilnik o kontnom okviru i sadržini računa u kontnom okviru za investicione fondove.

Imovina Fonda je vrednovana u skladu sa Pravilnikom o utvrđivanju vrijednosti imovine investicionog fonda i obračunu neto vrijednosti imovine po udjelu ili akciji investicionog fonda kojeg je donio regulatorni organ Komisija za hartije od vrijednosti Republike Srpske.

Uporedne podatke čine podaci sadržani u finansijskim izvještajima za 2021. godinu, sastavljeni u skladu sa računovodstvenim propisima važećim u Republici Srpskoj.

**2.2. Korišćenje procjenjivanja**

Prezentacija finansijskih izvještaja zahtjeva od rukovodstva korišćenje najboljih mogućih procjena i razumnih pretpostavki, koje imaju efekta na prezentovane vrijednosti sredstava i obaveza i objelodanjivanje potencijalnih sredstava i obaveza na dan sastavljanja finansijskih izvještaja, kao i prihoda i rashoda u toku izvještajnog perioda. Ove procjene i pretpostavke su zasnovane na informacijama raspoloživim na dan sastavljanja finansijskih izvještaja, a budući stvarni rezultati mogu se razlikovati od procijenjenih iznosa.

**3. PREGLED ZNAČAJNIH RAČUNOVODSTVENIH POLITIKA**

***Poslovni prihodi***

Poslovni prihodi obuhvataju prihode od dividendi od domaćih i stranih emitenata, prihodi od kamata i drugi.

Prihodi od dividendi se se evidentiraju po donošenju odluke i utvrđivanju vlasničkog prava na isplatu, a ako je naplata povezana sa visokim rizikom, tada se prihodi priznaju u trenutku naplate.

Prihodi od kamata i amortizacije premije (diskonta) po osnovu HOV sa fiksnim rokom dospijeća predstavljaju prihode koje fond ostvaruje po osnovu dužničkih hartija od vrijednosti i po osnovu depozita.

Ostali poslovni prihodi podrazumijevaju ostale poslovne prihode koji nisu sadržani u napred navedenim prihodima. Ostali prihodi se knjiže po načelu uzročnosti.

***Poslovni rashodi***

Poslovni rashodi se evidentiraju na dan njihovog nastanka. Poslovne rashode Fonda čini naknada po osnovu provizije za upravljanje Fondom

Prospektom Fonda definisano je da se naknada za upravljanje obračunava po stopi od 3,5% od korigovane neto imovine.

Članom 94. Zakona o investicionim fondovima je definisano da se naknada za upravljanje obračunava na neto vrijednost imovine fonda na dnevnoj osnovi.

Članom 3. Pravilnika o utvrđivanju vrijednosti imovine investicionog fonda i obračunu neto vrijednosti imovine po udjelu ili po akciji investicionog fonda (Službeni glasnik RS broj 118/18, ), definisano je da pri utvrđivanju osnovice za obračun naknade društvu za upravljanje u ukupnu imovinu investicionog fonda na dan vrednovanja uključuju se sve vrste imovine u dijelu koji zadovoljava kriterijume dozvoljenih ulaganja i kriterijume ograničenja ulaganja propisane Zakonom. Neto imovina se koriguje za vrijednosti imovine koja je u prekoračenju.

***Realizovani dobici i gubici od ulaganja***

Prihode i rashode Fonda čine i realizovani dobici odnosno gubici od transakcija sa ulaganjima. Njihovo evidentiranje u poslovnim knjigama se vrši na dan transakcije.

Realizovani dobici i gubici po osnovu prodaje ulaganja obračunavaju se kao razlika ostvarene prodajne vrijednosti i nabavne vrijednosti.

***Ulaganje i vrednovanje portfelja ulaganja***

Utvrđivanje vrijednosti finasijskih sredstava fonda vrši se u skladu sa:

- Međunarodnim računovodstvenim standardima (MRS),

- Međunarodnim standardima finansijskog izvještavanja (MSFI).

- Pravilnikom o utvrđivanju vrijednosti imovine investicionog fonda i obračunu neto vrijednosti imovine po udjelu ili po akciji investicionog fonda te u skladu sa Zakonom o investicionim fondovima.

Klasifikacija

Rukovodstvo Društva je donijelo odluku o prvoj primjeni MSRI 9 , prema kojoj je iskorištena mogućnost data standardom da se investicije u instrumente kapitala koje su do dana prve primjene bile klasifikovane kao raspoložive za prodaju, primjenom MSRI 9 vrednuju po fer vrijednosti kroz ostali ukupan rezultat. Imajući u vidu da se, u skladu sa MSFI 9, klasifikacija hartija od vrijednosti vrši na nivou instrumenta, sve naknadno stečene hartije od vrijednosti će, takođe, biti klasifikovane kao „Finansijska sredstva po fer vrijednosti kroz ostali ukupan rezultat“.

U skladu sa MSFI 9, finansijska sredstva Fonda odmjeravaju se:

• po amortizovanoj vrijednosti, u visini ocekivanih buducih tokova gotovine,

• po fer vrijednosti kroz ostali ukupan rezultat ili

• po fer vrijednosti kroz bilans uspjeha.

Početno priznavanje finansijskih sredstava raspoloživih za prodaju vrši se po kupovnoj cijeni, na dan trgovanja, koja u cijenu pojedinačne transakcije uključuje transakcione troškove koji su direktno povezani sa sticanjem finansijskih sredstava .

Naknadno vrednovanje finansijskih sredstava raspoloživih za prodaju vrši se po fer vrijednosti na dan bilansiranja koje vrednovanje uključuje povećanje odnosno smanjenje vrijednosti sredstava preko ispravke njihove vrijednosti i povećanje odnosno smanjenje vrijednosti kapitala preko revalorizacionih rezervi iskazanih u bilansu stanja, odnosno nerealizovanih dobitaka ili gubitaka iskazanih u bilansu uspjeha zavisno od toga kako je finansijsko sredstvo klasifikovano.

Za hartije od vrijednosti koje su pribavljene u stranoj valuti za denominaciju u izvještajnu valutu primjenjivan je srednji kurs Centralne banke Bosne i Hercegovine važeći na dan transakcije.

Na osnovu važećeg Pravilnika o utvrđivanju vrijednosti imovine investicionih fondova, imovina fonda vrednuje se na sledeći način:

Za vlasničke hartije od vrijednosti (akcije), kojima se trguje na tržištu Republike Srpske i Federacije Bosne i Hercegovine, fer vrijednost na dan utvrđivanja vrijednosti imovine se računa primjenom prosječne ponderisane cijene za ostvarene transakcije na berzi u poslednjih 10 dana kad je bilo trgovanja određenom vlasničkom hartijom u poslednjoj godini.

U slučaju da nije bilo najmanje 10 dana trgovanja u godini fer vrijednost se utvrđuje u iznosu koji je manji od procjenjene vrijednosti ili poslednje ponderisane tržišne cijene kada je bilo trgovanje

Vlasničke hartije od vrijednosti (akcije) kojima se trguje u inostranstvu na uređenim tržištima u državi članici EU,OECD I CEFTA fer vrijednost se izračunava na osnovu poslednje cijene ostvarene tog dana na matičnoj berzi emitenta ili berzi koja je definisana kao primarni izvor cijene odnosne hartije od vrijednosti koja je uvrštena na berzansko tržište.

U slučaju trgovanja na uređenim tržištima izvan tržišta država članica EU,OECD I CEFTA, fer vrijednost vlasničkih hartija izračunava se na osnovu ponderisane prosiječne cijene te hartije na berzanskom tržištu ostvarenih na dan vrednovanja.

U slučaju nepostojanja cijene na dan obračuna uzima se poslednja cijena u periodu od 90 dana prije dana vrednovanja. Preračunavanje cijene u konvertibilne marke vrši se po kursnoj listi CB BiH na dan utvrđivanja vrijednosti imovine.

Ukoliko nije bilo trgovanja u poslednjih 90 dana tada se fer vrijednost utvrđuje u iznosu koji je manji od procjenjene ili cijene na zatvaranju na dan kada je poslednji put bilo trgovanja.

Udjeli u otvorenim investicionim fondovima vrednuju se po vrijednosti neto imovine po udjelu fonda čiji su udjeli stečeni, a koja je objavljena, odnosno važeća na dan vrednovanja.

Ako na dan vrednovanja nije bilo objave ili vrijednost po udjelu nije bila dostupna , fer vrijednost stečenog udjela investicionog fonda je cijena udjela od prethodnih dana vrednovanja.

Dužničke hartije od vrijednosti kojima se trguje u Republici Srpskoj i Federaciji Bosne i Hercegovine vredniju se primjenom prosječne ponderisane cijene trgovanja postignute na dan vrednovanja, a dužničke hartije kojima se trguje u inostranstvu na tržištima država članica EU,OECD I CEFTA vrednuju se na osnovu poslednje cijene ostvarene tog dana na matičnoj berzi emitenta ili berzi koja je definisana kao primarni izvor cijene odnosne hartije koja je uvrštena na berzansko tržište. Dužničke hartije kojima se trguje izvan tržišta zemalja članica EU,OECD I CEFTA vrednuju se po prosječnoj ponderisanoj cijeni te hartije ostvarenoj na berzi na dan vrednovanja.

U slučju nepostojanja cijene na dan vrednovanja uzima se poslednja cijena ostvarena u periodu od 90 dana prije dana vrednovanja. Preračunavanje cijene u konvertibilne marke vrši se po kursnoj listi CB BiH na dan utvrđivanja vrijednosti imovine.

Vrijednost neto imovine izračunava se svakog dana.

***Gotovina i gotovinski ekvivalenti***

Pod gotovinom i gotovinskim ekvivalentima se podrazumijevaju sredstva na žiro računu i vrednuju se po nominalnoj vrijednosti.

***Potraživanje po osnovu prodaje finansijskih sredstava***

Na dan transakcije prodaje u imovini fonda instrumenat se prestaje priznavati, a potraživanje za zaključenu prodaju se počinje priznavati.

***Aktivna vremenska razgraničenja***

U ovoj grupi se evidentiraju unaprijed plaćeni troškovi i obračunati prihodi koji se odnose na obračunski period a dospijevaju na naplatu po isteku obračunskog perioda.

***Obaveze po osnovu kupovine finansijskih sredstava***

Kupovina finansijskih sredstava uključuje se u vrednovanje imovine fonda na dan kupovine transakcije. Zaključena transakcija kupovine priznaje se u imovini fonda prema klasifikaciji finansijskih sredstava uz istovremeno formiranje obaveze za poravnanje.

Obaveze u stranoj valuti procjenju se po srednjem kursu strane valute na dan bilansa. Zastarjele obaveze isknjižavaju se u korist prihoda.

***Povezana lica fonda***

U skladu sa odredbama Zakona o investicionim fondovima pod povezanim licima fonda se smatraju:

- društvo za upravljanje , zaposleni i lica u organima društva,

- banka depozitar,

- advokat odnosno advokatska kancelarija,

- revizor i poreski savjetnik koji se nalaze u ugovornom odnosu po osnovu pružanja usluga fondu,

- svako drugo lice koje je u prethodne dvije kalendarske godine zaključilo ugovor o obavljanju

usluga za potrebe fonda.

**4. NAPOMENE UZ FINANSIJSKE IZVJEŠTAJE**

***Bilans stanja***

Ulaganja fonda u finansijska sredstva po fer vrijednosti kroz ostali ukupni rezultat koji uključuje vlasničke instrumente domaćih i stranih emitenata na dan 30.09.2022. godine iznose 5.557.349,06 KM*.* Ukupan iznos ulaganja u hov je isključivo uložen u 30 hartija od čega 28 redovne akcije, jedna akcija zatvorenih investicionih fondova i jedna prioritetna akcija.

Akcije

Za vlasničke hartije od vrijednosti kojima se trguje na tržištu Republike Srpske i Federacije Bosne i Hercegovine, fer vrijednost na dan utvrđivanja vrijednosti imovine se računa primjenom prosječne ponderisane cijene za ostvarene transakcije na berzi u poslednjih 10 dana kad je bilo trgovanja određenom vlasničkom hartijom u posljednjoj godini.

Na dan 30.09.2022.godine u portfelju Fonda bilo je 10 hov koje su se vrednovale na ovaj način i njihova vrijednost ulaganja iznosi 5.394.128,24 KM.

U slučaju da nije bilo najmanje 10 dana trgovanja u godini fer vrijednost se utvrđuje u iznosu koji je manji od procjenjene vrijednosti ili posljednje ponderisane tržišne cijene kada je bilo trgovanje. U ovom slučaju imamo 5 hov koje su se vrednovale po tržišnoj cijeni i 2 hov po procijenjenoj. Vrijednost ulaganja tih hov iznosi 163.220,82 KM.

U portfelju Fonda nalazi se 13 hov čija je procjena nula i nemaju vrijednost.

Na dan bilansiranja akcije su vrednovana po fer vrijednosti ostvarenoj na berzi ili procjenjenoj vrijednosti u skladu sa važećim Pravilnikom o utvrđivanju vrijednosti imovine investicionih fondova koji je donesen od strane Komisije za hartije od vrijednosti Republike Srpske.

Gotovina i gotovinski ekvivalenti iznose 71,624,37 KM.

Potraživanja u iznosu 140.653,95 KM čine:

- 140.621,85 KM potraživanja po osnovu dividende TLKM-R-A,

* 32,10 KM potraživanja od Društva po osnovu bankarske provizije.

Obaveze u iznosu 16.577,90 KM čine:

- obaveze prema Društvu za upravljanje:

* 16.516,98 KM po osnovu upravljačke provizije za mjesec septembar 2022. godine i
* 60,92 KM po osnovu izlazne provizije ( 3,5% ).

Osnivački kapital-udjeli Fonda je utvrđen u skladu sa Odlukom o djelimičnim preoblikovanju AZIF-a u preoblikovanju „Polara Invest Fond“ a.d. Banja Luka broj SK 149/17 od 30.11.2017. godine, te smanjenje osnovnog kapitala AZIF-a u preoblikovanju „Polara Invest Fond“ a.d. Banja Luka izdvajanjem imovine za osnivanje otvorenog investicionog fonda i iznos pripadajućih gubitaka vezanih za odvojenu imovinu, u vrijednosti od 10.878.988 KM .

Osnovni kapital je raspoređen na vlasnike udjela na način da svakom vlasniku pripada broj udjela srazmjezmjeran broju akcija u AZIF-a „Polara Invest Fond“ a.d. Banja Luka na dan osnivanja otvorenog investicionog fonda Adriatic Balanced a na osnovu liste akcionara u Centralnom registru hartija od vrijednosti Republike Srpske. Na dan prenosa imovine iz zatvorenog u otvoreni fond broj emitovanih udjela 1.679.212 koliki je bio i broj akcija AZIF-a.

Prospektom je definisano da će Fond u prve dvije godine dva puta vršiti otkup udjela i to u periodu do 12 i 18 mjeseci od registracije u Centralnom registru . Nakon isteka dvije godine nakon osnivanja, od 26.05.2020. godine Društvo vrši dnevni prijem zahtjeva za otkup i kupovinu zahtjeva.

U toku III kvartala 2022. godine izašlo je 68 udjelničara i povučeno je 62.213 udjela, tako da broj udjela na dan izvještavanja iznosi 735.460. Vrijednost jednog udjela na dan 30.09.2022. godine je utvrđena u iznosu od 7,8224 KM, a ukupna neto imovina iznosi 5.753.049,48 KM.

***Bilans uspjeha***

Poslovne rashode Fonda čini naknada po osnovu provizije za upravljanje Fondom u iznosu 154.891,44 KM. Realizovani dobitak/gubitak po osnovu prodaje finansijskih sredstava po fer vrijednosti kroz ostali ukupan rezultat je nula, zato što nije bilo prodaja.

***Izvještaj o promjenama neto imovine***

U posmatranom periodu imovina OAIF Adriatic Balanced smanjena je imovina za 85.483,96 KM.

Promjene na neto imovini su povećanje po osnovu rasta fer vrijednosti od 449.615,47 KM.

Povećanje je korigovano za ostvareni negativni finansijski rezultat od 54.491,81 KM i smanjenje imovine OAIF Adriatic Balanced po osnovu povlačenja udjela fonda (otkup udjela) od 480.607,62 KM.

***Izvještaj o transakcijama sa povezanim licima***

Kako je Prospektom utvrđeno , provizija za upravljanje je 3,5%. Obračunata naknada za upravljanje za period 01.01.-30.09.2022. godine je 154.891,44 KM, a obračunata izlazna naknada je 16.821,21 KM. Na prvi dan perioda, obaveze po osnovu provizije za upravljanje i izlazne provizije bile su 16.584,89 KM ( upravljačka i izlazna naknada za decembar 2021. godine ).

U izvještajnom periodu Društvu je isplaćeno 154.800,65 KM po osnovu naknade za upravljanje i 16.918,99 KM po osnovu izlazne naknade nastale otkupom udjela ( 3,5 % vrijednosti otkupa).

**5. DODATNE INFORMACIJE**

U skladu sa članom 175. Zakona o investicionim fondovima (''Službeni glasnik RS'', broj 92/06, 82/15 i 94/19) Fond je u obavezi da, pored već objelodanjenih informacija u svojim finansijskim izvještajima, objelodani i sljedeće informacije:

***Pokazatelj troškova za obračunski period***

Ukupna naknada za upravljanje + ukupni troškovi iz

Člana 95. osim troškova iz stava 1.,tačke b,e, i z\_ = 154.891,44\_ = 1,7362 %

Prosječna neto vrijednost imovine 5.915.681,52

Društvo za upravljanje u skladu sa Prospektom naplaćuje proviziju za upravljanje 3,5%.

Razlika između ova dva procenta se pojavljuje zbog različite osnovice, jer za obračun provizije osnovica je umanjena za korekciju vrijednosti ulaganja Fonda.

Na dan 30.09.2022.godine korekcija ulaganja se odnosi na nedozvoljena ulaganja, odnosno ulaganje u udjele otvorenih investicionih fondova ( ATMO ) u iznosu iznosi 864,00 KM.

***Pregled najviše i najniže vrijednosti imovine fonda i cijene po akciji za isti obračunski period u proteklih pet godina:***

|  |  |  |  |  |  |
| --- | --- | --- | --- | --- | --- |
| Opis | Tekuća godina | Prethodna godina | Ranije tri godine | | |
| 2020 | 2019 | 2018 |
| Najniža vrijednost imovine fonda | 5.682.467,76 | 5.289.815,01 | 6.162.759,07 | 6.424.050,96 | 8.359.914,92 |
| Najviša vrijednost imovine fonda | 6.500.706,94 | 6.196.959,59 | 6.959.155,42 | 9.557.546,86 | 9.033.330,85 |
| Najniža cijena po akciji / udjelu | 7,72 | 5,31 | 5,37 | 4,89 | 4,98 |
| Najviša cijena po akciji / udjelu | 8,15 | 5,57 | 6,06 | 6,11 | 5,38 |
| Najniža tržišna cijena | 0,00 | 0,00 | 4,59 | 2,70 | 0,00 |
| Najviša tržišna cijena | 0,00 | 0,00 | 5,20 | 3,20 | 0,00 |

***Pokazatelj berzanskih posrednika u trgovini hartijama od vrijednosti***

|  |  |  |  |  |
| --- | --- | --- | --- | --- |
|  | I - VRIJEDNOST TRANSAKCIJA | | II - OBRAČUNATA PROVIZIJA | |
|  |  | |  | |
| Naziv berzanskog posrednika | Vrijednost transakcija | Ucešće u ukupnoj vrijednosti transakcija | Iznos provizije | Učešće provizije u vrijednosti transakcija |
|  |  |  |  |  |
|  |  |  |  |  |
|  |  |  |  |  |
| Ukupno |  |  |  |  |

**6. IZVJEŠTAJ O RIZICIMA**

**- Rizik promjene cijene finansijskog instrumenta**

Tržišni rizik predstavlja rizik nastanka gubitka vrijednosti imovine investicionog fonda usljed promjene tržišnih cijena imovine u portfelju fonda. Fond je izložen značajnom riziku promjene cijena finansijskih instrumenata, s obzirom na to da fond ima značajno ulaganje u finanasijske instrumente kojima se trguje na berzama hartija od vrijednosti.

U skladu sa internom klasifikacijom nivoa rizika, rizik promjene cijena finansijskih instumenata klasifikovan je u tri grupe – visoki, niski i umjereni rizik .

|  |  |  |  |  |  |
| --- | --- | --- | --- | --- | --- |
|  | **30.09.2022.** | |  | **30.06.2022.** | |
| Nivo rizika | Iznos | % učešća u imovini | | Iznos | % učešća u imovini |
| visoki | 125.168 | 2,25% | | 444.900 | 7,94% |
| umjeren | 253.277 | 4,56% | | 2.445.630 | 43,67% |
| niski | 5.178.904 | 93,19% | | 2.709.391 | 48,38% |
| Ukupno | **5.557.349** | **100,00%** | | **5.599.921** | **100,00%** |

Rizik se prati i ocjenjuje na nivou svaka od 3 mjeseca. Kako je nizak nivo rizika dominantan, u skladu sa internim procedurama rizik promjene cijena finansijskih instrumenata je nizak. Fond ne može direktno uticati na cijenu finansijskog instrumenta, pa to čini diversifikacijom svog portfelja.

**- Valutni rizik**

Valutni rizik je rizik gubitka vrijednosti imovine Fonda zbog promjene vrijednosti jedne valute u odnosu na drugu. Službena valuta u Bosni i Hercegovini je konvertibilna marka (KM), a imovina Fonda iskazana u stranoj valuti preračunava se u KM primjenom važećeg kursa na dan bilansa. Kursne razlike utiču na prihode fonda, ali ne utiču na njegove novčane tokove. U narednoj tabeli prikazana je struktura imovine Fonda po pojedinoj valuti.

Pregled imovine po valutama na 30.09.2022. godine:

|  |  |  |
| --- | --- | --- |
| **Imovina** | **Iznos** | **%** |
| u KM | 5.768.763 | 99,99% |
| Ostale valute ( EUR ) | 864 | 0,01% |
| **Ukupna imovina fonda** | **5.769.627** | **100,00%** |

U zavisnosti od procenta učešća imovine fonda u stranoj valuti a u skladu sa internom klasifikacijom nivoa rizika, valutni rizik je klasifikovan u tri grupe – visoki, niski i umjereni rizik .

Na dan 30.09.2022. godine u domaćoj valuti je iskazano 99,99% imovine Fonda, a u EUR 0,01%. Pošto je kurs KM vezan za EUR (1 EUR = 1.955830 KM ), pa nema valutne izloženosti EUR-a prema KM, to znači da 100% od ukupne imovine Fonda nije izložen valutnom riziku.

**- Kreditni rizik**

Kreditni rizik se odnosi na dužničke hartije od vrijednosti iz portfelja fonda, pri čemu se analizira i prati rizik emitenta te hartije na mogućnost izmirenja svojih obaveza po izdatoj hartiji. Prati se stanje u emitentima koji su izdali dužničke hartije i njihova sposobnost da izmire obaveze po hartijama. Kreditni rizik se klasifikuje u tri grupe:

* Visok nivo rizika -ukoliko više od 30% potraživanja fonda nije naplaćeno u unaprijed utvrđenom roku
* Umjeren nivo rizika -ukoliko 5- 30% potraživanja fonda nije naplaćeno u unaprijed utvrđenom roku
* Nizak nivo rizika -ukoliko manje od 5 % potraživanja fonda nije naplaćeno u unaprijed utvrđenom roku

Na dan kontrole portfelj fonda nije izložen dužničkim hartijama od vrijednosti niti depozitima kod poslovnih banaka.

**- Rizik likvidnosti**

Zaključno sa 30.09.2022. godine dominantan je nizak nivo rizika u odnosu na ostale nivoe rizika, tako da je rizik likvidnosti nizak.

|  |  |  |  |  |
| --- | --- | --- | --- | --- |
|  | **30.09.2022.** | | **30.06.2022.** | |
| Nivo rizika | Iznos | % | Iznos | % |
| nizak | 2.516.106 | 43,61% | 2.454.091 | 42,84% |
| umjeren | 2.221.020 | 38,50% | 2.583.746 | 45,11% |
| visok | 1.032.502 | 17,90% | 690.288 | 12,05% |
| Ukupno | **5.769.627** | **100,00%** | **5.728.124** | **100,00%** |

**- Rizik koncentracije**

Imajući u vidu da je učešće emitenta Telekom Srpske a.d Banjaluka 40,05% u neto vrijednosti imovine fonda, kao i da je 44,52 % neto vrijednosti imovine fonda uloženo u jedan sektor privrede , u skladu sa internom klasifikacijom nivoa rizika, rizik koncentracije je visok.

**- Rizik otkupa udjela**

Rizik otkupa udjela predstavlja rizik nemogućnosti isplate po osnovu dospjelih zahtjeva za otkup udjela od strane vlasnika udjela. Prilikom izračunavanja rizika otkupa udjela, Društvo procjenjuje vrijednost imovine fondova koju je moguće unovčiti u rokovima od 30, 90 i 180 dana.

|  |  |  |  |
| --- | --- | --- | --- |
|  | Period 30 dana | Period 90 dana | Period 180 dana |
| Procijenjena vrijednost likvidne imovine | 2.411.223 | 2.885.947 | 3.440.669 |
| Neto imovina fonda | 5.753.049 | 5.753.049 | 5.753.049 |
| Procenat likvidnosti | **41,91%** | **50,16%** | **59,81%** |

U skladu sa internim klasifikacijom nivoa rizika, rizik otkupa udjela je umjeren.

**Ostali rizici**

Fond se u poslovanju susreće i sa sljedećim vrstama rizika:

- Rizik inflacije

- Rizik reinvestiranja

- Rizik banke depozitara, poslovne banke i kastodi banke

- Rizik promjene poreskih propisa

- Politički i regulatorni rizik

- Rizik promjene pozitivnih propisa

Banja Luka, oktobar 2022. godine

Lice odgovorno za sastavljanje nota: Izvršni direktori:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Milja Tomašević Pero Jandrić

Licenca br.SRT-0527/22 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vladan Jović

(М.P)